'n Lente Bruilof by Crux – Skuilkrans
'n Lente Bruilof by Crux
Verlede jaar hierdie tyd toe die wêreld eensklaps verander het in sagte groen blaartjies en bloeisels, het 'n groepie maats hier besluit om trou-trou te speel.
Die dag vantevore is daar soms hand-voor-die-mond saggies gepraat onder mekaar, gevolg deur 'n gegiggel. Selfs die wat nie betrokke was met die reëlings nie het die opgewondenheid begin deel.
Ons het gewonder wat broei.
Dit was Donderdag en ek het spoedig besef dat dit 'n ernstige storie is toe 'n tengerige Koki soos 'n lam ter slagting eenkant toe getrek word deur van die groter dogters. Daar is besluit hy sal die bruidegom wees en voor ek my oë tweekeer kon knip, is Princess, die gekose bruid, voor hom staangemaak. 'n Vlugtige soentjie en 'n drukkie om die skouers het gevolg. Toe breek 'n vreeslike vrolikheid los. Dit hardloop rond, jil en gil – die hele naskool in rep en roer.
Vrydae is daar nie huiswerk nie, en ek het op die stoep gaan sit na middagete.
Toestemming word gevra om saalstoele uit te dra. Dit word netjies in 'n paar rye gerangskik. Kabelo, 'n groot Gr 7 seun, het ingestem om die dominee te wees.
Nogal 'n gedoente om gewillige toeskouers op die stoele te laat sit, maar eensklaps is dit tjoepstil. Tussen die kapel en toilet kom daar skielik dansende meisies na vore wat die Afrika juigklank, die ululation uitbasuin vir die hele Silverton om te hoor. Voete stamp en stofdampe waai. Nadat almal ingetrek is in hierdie uitbundige energie, het hulle gaan sit. Twee skamerige meisietjies, met elk 'n takkie in die hand kom glimlaggend agterna en gaan staan voor by die dominee. Selfs ek kyk met verwondering na dit wat voor my afspeel. Daar kom die bruid! Princess se gesig is emosieloos met neergeslane oë. 'n Sambreel word plegtig oor haar kop gehou terwyl sy stadig met 'n verlepte Bougainvilla ruiker vorentoe stap tussen die twee rye stoele deur tot by 'n uitgevatte Koki, in 'n groen strikdas en rooi kruisbande.
Giggelende kleintjies word kwaai toegesnou deur die ouer kinders. Ernstige sake! Kabelo plaas sowaar 'n hand op elkeen se skouers, met "May you have a good life." Die gaste roep soos uit een mond "Kiss! Kiss!" Voor ou Koki egter die moed kon bymekaarskraap, verlos Aunty Caroline hom onwetend daar van die kombuis se kant af met haar gebruiklike "cooldrink time!"
Selfs die bruidspaar duik onseremonieël stoep toe om voor in die ry te kan kom. Ek koes vir die Bougainvilla wat hier oor my skouer verbyvlieg. 'n "Jam-broodjie" en koeldrank is net wat hierdie bruilofgaste nou nodig het!
Chaos, maar wat, dis Vrydag en het ons dan nie nou net almal asem opgehou onder die bekoring van 'n romantiese huwelikseremonie onder die skadu van ons groot Cruxboom nie?
In nabetragting dink ek natuurlik aan Jesus se woorde in Matt. 9:15 toe Hy gevra is hoekom sy dissipels dan nie vas nie? "Kan die bruilofgaste dan treur solank die bruidegom nog by hulle is?" En vas of nie vas nie, Jesus is steeds met ons!